Rygterne har svirret. Er Tir Na Nóg gået konkurs? Har de lukket? Er baren blevet opkøbt?

Svaret er nej. Den populære irske pub lever i bedste velgående, men man kan godt forstå, hvis folk har undret sig, for der sker i øjeblikket en hel del på Frederiksgade 40.

Den gamle, gule facade er blevet renoveret og malet knækket hvid, og et stort 'The Tap Room'-skilt er kommet op. Samtidig er nabobygningen malet grå, og her står der 'The Merchant Room' i store guldversaler på facaden.

"Vi har hørt mange underlige rygter, men vi er her altså stadig! Vi bliver bare tre gange større," griner Tir Na Nóg-ejer Andreas Madariaga Ruigrok og understreger, at barens navn, som løst oversat betyder 'Ungdommens Land', forbliver det samme.

"Tir Na Nóg-skiltene skulle gerne komme op på tirsdag. Det er nok det, at de ikke er der, der skyldes forvirringen."



Kaffe og klipning

Det gamle Tir Na Nóg langer da også stadig pints i hobetal over disken, og der bliver stadig vist fodbold på storskærmene hver dag og quizzet for fuld udblæsning hver torsdag aften.

Det er inde i nabobygningen, som tidligere husede musik- og video-forretninger, der virkelig sker noget. Den blev opkøbt i foråret 2016, og i november kom den endelige byggetilladelse, så Andreas Madariaga Ruigrok kunne gå i gang med at udvide sit hjertebarn fra 200 til 560 kvadratmeter med plads til 550 gæster.

I øjeblikket er håndværkerne i gang med at ombygge de mange kvadratmeter, som bliver til to forskellige rum, 'The Merchant Room' og 'The Situation Room'.

"Det bliver en moderne fortolkning af en klassisk irsk pub. Lidt mere clean og nordisk. Men det har også været vigtigt for os at prøve at bevare Tir Na Nóg-sjælen," siger ejeren som har været i Boston og New York i USA for at lade sig inspirere.

Baren åbner som altid klokken 12, men 'The Merchant Room' kommer til at åbne klokken otte. Her vil man kunne hygge sig i store Chesterfield-sofaer og drikke kaffe fra det aarhusianske kaffefirma Pascucci. Og så kan man ovenikøbet få studset lokkerne eller skægget i en barber-afdeling betjent af folkene fra Barber Shoppen i Hans Harvig Seedorffsstræde.

"Men det er også en bar, og der bliver rigtig god plads - også til private arrangementer. Her vil man som det eneste sted i Aarhus kunne få cocktails på fad med blandinger, som vi laver og fylde på fustager hver uge. Derudover får vi et par skærme ind, som gæsterne kan se sport på og en storskærm for enden, så vi virkelig kan samle folk, når der er store kampe," fortæller Andreas Madariaga Ruigrok.

Inde bag 'The Merchant Room' vil man kunne finde et mindre lokale kaldet 'The Situation Room', hvor man blandt andet kan afholde prøvesmagninger af beværtningens 140 forskellige whiskeys.

Alt dette bliver indrettet af den lokale arkitekt Mikkel Lang Mikkelsen og Andreas Madariaga Ruigroks hustru, Marcela.

Og så er der 'The Tap Room', det gamle Tir Na Nóg, som beholder sit originale interiør og sine 25 nye fadølshaner.



Andreas Madariaga Ruigrok gennemgår skitserne for det nye rum med håndværkerne.

Indvies med stor, grøn fest

Det er et kæmpestort projekt, man har gang i på Frederiksgade, men det er det rette tidspunkt at tage springet og udvide den 12 år gamle pub, så den bliver Aarhus' største, mener Andreas Madariaga Ruigrok.

"Aarhus vokser, Man kan virkelig mærke, at der sker noget i byen. Og Frederiksgade har også udviklet sig meget positivt de seneste år. Vi slår rekorder næsten hver weekend, og det gør mig rolig, når jeg ligger om natten og panikker lidt over det her projekt. Jeg er slet ikke i tvivl om, at kunderne tager godt imod det," siger barejeren, der kommer til at mangle bemanding til de mange kvadratmeter.

"Lige nu har vi 13 bartender, og vi skal nok bruge ti mere. så folk er meget velkomne til at sende os et cv. De skal bare gerne kunne snakke og forstå engelsk og have lidt viden om cocktails."

Går alt efter planen, åbner 'det nye Tir Na Nóg' dørene klokken 15 fredag den 17. marts. Og det er ikke tilfældigt, for det er samtidig datoen for den irske festdag Saint Patrick's Day.

Det er en fantastisk dag at åbne på. Programmet og underholdningen offentliggør vi senere, men jeg håber, vi kan lokke den irske ambassadør til at komme og indvie de nye lokaler, og så giver Carlsberg en masse pints. Så vi SKAL bare være klar," slår Andreas Madariaga Ruigrok fast.

